РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/235-16

20. октобар 2016. године

Б е о г р а д

ЗАПИСНИК

ДРУГЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 20. ОКТОБРА 2016. ГОДИНЕ

 Седница је почела у 11,03 часова.

 Седницом је председавaо др Бранислав Блажић, председник Одбора.

 Поред председавајућег, седници су присуствовали чланови Одбора: Владимир Петковић, Ивана Стојиљковић, Ивана Николић, Борка Грубор, Радослав Цокић, Иван Карић, Мирослава Станковић Ђуричић, Милош Бошковић, Дејан Николић, Јасмина Каранац, Горан Чабради, као и заменици чланова Одбора: Милена Турк (заменик Соње Влаховић), Милетић Михајловић (заменик Марјане Мараш), Драган Јовановић (заменик Велимира Станојевића), Нада Лазић (заменик Горана Чабрадија) и народни послaник Предраг Јеленковић.

 Седници нису присуствовали чланови Одобра: Соња Влаховић, Марјана Мараш, Велимир Станојевић, Борисав Ковачевић и Ненад Милић.

 Седници су присуствовале и представнице Зелене столице: Тања Петровић, извршни директор Младих истраживача Србије и Валентина Ђурета, координатор алумни програма из Београдског фонда за политичку изузетност.

На предлог председника Одбора, једногласно, усвојен је следећи:

Д н е в н и р е д

 1. Предлог за организовање јавног слушања на тему: Системска решења у животној средини - Србија 2017-2027 – дефинисање проблема;

2. Представљање механизма „Зелена столица“;

3. Разно.

 Пре преласка на рад по утврђеном дневном реду, већином гласова (11 гласова за, један уздржан и два члана Одбора нису гласала), усвојен је Записник Прве седнце Одбора за заштиту животне средине, одржане 7. јула 2016. године.

 Прва тачка дневног реда **- Предлог за организовање јавног слушања на тему: Системска решења у животној средини - Србија 2017-2027 – дефинисање проблема**

 На основу члана 84. ст. 1. и 2. Пословника Народне скупштине, председник Одбора др Бранислав Блажић, предложио је да Одбор донесе одлуку о организовању Јавног слушања на тему: Системска решења у животној средини - Србија 2017-2027 – дефинисање проблема. Објаснио је да предлаже да се, у току новембра 2016. године, одржи неколико јавних слушања на ову тему, а да прво јавно слушање буде одржано у уторак, 1. новембра 2016. године, са почетком у 11,00 часова, у Малој сали у Дому Народне скупштине.

 Констатовао је да се животна средина у Републици Србији не налази у најбољем стању и да на то утичу три фактора: 1. финансије, 2. организованост и 3. свест како доносилаца одлука, тако и грађана. Објаснио је да су финансије фактор на који не можемо потпуно да утичемо, с обзиром на то да овај фактор у многоме зависи од оређивања приоритета. Додао је да на то Одбор ипак може донекле да утиче на тај начин што ће надлежном министарству дати информације о значају издвајања средстава за финансирање санирања проблема у области животне средине. Када се ради о организованости друштва, указао је да ту постоји законски аспект, али и утицај невладиног сектора, као и способност Одбора да прикупи релевантне информације и на основу њих дефинише конкретне проблеме који у овој области постоје, а затим и предлоге за решавање истих. Указао је да од свести грађана у многоме зависи стање у животној средини, на шта утиче како образовни систем, тако и праћење ове области од стране медија, али и деловање народних посланика, како организовањем јавних слушања, тако и њиховим наступима на терену, у непосредном контакту са грађанима.

Ова јавна слушања би помогла да се идентификују проблеми који постоје у овој области, као и да од свих актера прикупе конкретни предлози за њихово решавање, како би, на основу свих информација до којих ће Одбор доћи по одржаним јавним слушањима, могло да се приступи једном великом послу, који подразумева системско решавање свих на овај начин дефинисаних проблема, путем доношења нових закона и подзаконских аката, али и обезбеђивањем доследног спровођења регулативе у овој области.

С обзиром на то да је тема широко постављена, појаснио је да би прво јавно слушање било посвећено искључиво прикупљању информација од свих релевантних актера о томе који су највећи проблеми у области заштите животне средине, конкретно у области управљања отпадом у Републици Србији. Од учесника јавног слушања се очекује да Одбору изнесу највеће проблеме који у овој области постоје. Сваки заинтересовани учесник може у писаном облику Одбору доставити своје виђење проблема, како би на самом јавном слушању кратко и јасно дефинисали проблеме.

Наредна јавна слушања би служила да Одбор од свих актера прикупи сугестије и предлоге за решавање овако идентификованих проблема. Сав на овај начин прикупљен материјал би представљао добру основу за припрему нових закона из ове области, који би били донети на једној седници Народне скупштине на чијем дневном реду би били само ти предлози закона, што би обезбедило њихову потпуну усклађеност. Народна скупштина, кроз своју контролну функцију, пратила би спровођење закона. Одбор би, на основу прикупљених информација донео закључке о томе шта је потребно учинити, које ће доставити надлежном министарству. Важно је да се искристалише шта су приоритети и шта је неопходно учинити.

Предложио је да се датуми наредних јавних слушања не одреде одмах, с обзиром на то да немамо информацију о седницама Народне скупштине до краја године, већ да ће када буде имао информацију о плану рада, благовремено обавестити чланове Одбора и учеснике јавног слушања о датуму и времену одржавања наредних јавних слушања, да би се одржала у дане када се одржава седница Народне скупштине, како би што већи број чланова Одбора могао да учествује.

Предложио је да на јавно слушање буду позвани представници: Министарства пољопривреде и заштите животне средине, Привредне коморе Србије, удружења рециклера, постојећих депонија, Сталне конференције градова и општина, као и представници невладиних удружења које се баве животном средином.

 У дискусији су учествовали: Милош Бошковић, Горан Чабради, Ивана Стојиљковић, Драган Јовановић и Дејан Николић.

 У дискусији која је уследила, подржан је предлог за организовање јавних слушања. Постављено је питање шта је Одбор у ранијим сазивима радио по овом питању, јер делује да до сада није постојао системски приступ овом питању. Истакнут је проблем, на који су указали грађани, а односи се на проблем бацања смећа на селу. Постављено је и питање измене регулативе како би се укинуо порез и царине на увоз возила на електрични погон.

 Предложено је да се тема јавног слушања предефинише за свако јавно слушање, као и да се осмисли јаснији концепт јавних слушања, јер се радио о много хетерогених питања. Предложено је да Одбор одржи и седнице ван седишта Народне скупштине, на пример на Великом бачком каналу или у Борском руднику, у складу са темамама којима би се Одбор бавио. Одбор је информисан о највећој светској конференцији о отпаду, која је одржана у Новом Саду, као и о Ecofair-у и одличним дебатама које су организоване. Позив на Конференцију је послат свим члановима Одбора, али је мали број учествовао. Истакнуто је да би чланови Одбора требало да се више укључе у такве манифестације.

 У дискусији је истакнуто да је Одбор у претходном сазиву одржао десет тематских јавних слушања, веома посећених и квалитетно организованих. Апеловано је на председника Одбора да се одржавање јавних слушања усклади са радом Народне скупштине, како би се одржавала у дане одржавања седница Народне скупштине да би се одазвао што већи број народних посланика.

 У дискусији је истакнут пример општине Топола, која је на Сајму туризма проглашена најчистијом општином у Републици Србији, где се по принципу приватно-јавног партнерства решио проблем организованог одношења смећа у 32 села у овој општини, које се односи на санитарну регионалну деопнију, коју држи компанија А.С.А. Еко у Лапову. Наведено је да локалне самоуправе треба да буду довољно политички храбре да анимирају грађане да плате одређену суму новца (350 динара по домаћинству) за одношење смећа, како би се адекватно решило питање одлагања смећа на санитарним депонијама изграђеним по угледу на овај пример. Одбор је позван да дође у Тополу и види позитиван пример, али и да охрабри да се питање одношења смећа повери приватним предузећима.

 Предлог за организовање јавних слушања добио је подршку због концепта који обезбеђује отвореност јавних слушања за најшири могући круг заинтересованих учесника, без политичке острашћености, али и због крајњег циља који се на тај начин жели постићи – да се на основу овако прикупљених информација, у сарадњи са наделжним министарством, приступи изради нових закона у овој области, који би били усклађени како међусобно, тако и са другим законима који су донети у међувремену.

 Одбор је, на предлог председника Одбора, сагласно члану 84. став 3. Пословника Народне скупштине, са 14 гласова за (један члан Одбора није гласао), донео одлуку o одржавању јавних слушања на тему Системска решења у животној средини - Србија 2017-2027 – дефинисање проблема. Одређено је да ће се прво јавно слушање на ову тему одржати 1. новембра 2016. године, са почетком у 11,00 часова, у Малој сали у Дому Народне скупштине.

 Друга тачка дневног реда **- Представљање механизма „Зелена столица“**

Тања Петровић, извршни директор Младих истраживача Србије и Валентина Ђурета, координатор алумни програма из Београдског фонда за политичку изузетност представиле су члановима Одбора механизам „Зелена столица“, као и неформалну зелену посланичку групу.

У складу са Архуском конвенцијом, коју је Република Србија ратификовала 2009. године, доношењем Закона о потврђивању Конвенције о доступности информација, учешћу јавности у доношењу одлука и праву на правну заштиту у питањима животне средине, у Пословник НС унета је одредба, на основу које Одбор за заштиту животне средине може да омогући присуство, односно учешће представника грађана и удружења грађана на седници Одбора у расправи о одређеним питањима из области заштите животне средине.

На основу ове одредбе, Одбор је установио сталну „Зелену столицу“, на коју на свакој седници одбора, укључујући и седнице ван седишта Народне Скупштине, позива представнике невладиних организација, према теми која се на одређеној седници разматра.

Наведено је да је 40 организација окупљено око механизма „Зелена столица“, која представља за сада једини функционални механизам који обезбеђује грађанима, посредством организација цивилног друштва, да на неки начин учествују, својим предлозима и сугестијама, у креирању политика у области заштите животне средине. Зелена столица је основана 2013. године, одлуком Одбора у том сазиву, који је препознао потребу за постојањем таквог механизма и добро фукнкционише. Организације покривају мање-више територију целе Србије, а ради се на проширењу мреже, како новим организацијама, тако и експертима, који би пружили помоћ како организацијама, тако и Одбору. Мрежом организација координирају три организације и то: Београдски фонд за политичку изузетност, Центар модерних вештина и Млади истраживачи Србије. Позив на сваку седницу Одбора упућује се координаторкама, у исто време када се Сазив доставља члановима Одбора, а оне га даље прослеђују свим организацијама чланицама ове мреже, а оне, у зависности од теме и експертизе којом располажу, делегирају своје представнике који ће учествовати у раду на седници Одбора. На седници Одбора, представници Зелене столице имају право да учествују у дискусији и пренесу ставове и мишљења грађана, које представљају. Представници Зелене столице, који су присуствовали седници Одбора, обавештавају и остале чланове мреже о свему о чему је на седници Одбора дискутовано.

Одбор је информисан и о неформалној зеленој посланичкој групи, која од 2009. године окупља, на добровољној основи, народне посланике из свих посланичких група који су заинтересовани за област животне средине. Објашњено је да су позивна писма за приступање неформалној зеленој посланичкој групи достављена свим посланичким групама у Народној скупштини. Зелена посланичка група организује разна стручна предавања за народне посланике, на која се позивају и чланови Одбора. Истакнуто је да је ова неформална посланичка група компатибилна са радом Одбора, а путем ње се укључује већи број народних посланика, који нису чланови Одбора, а заинтересовани су за питања из ове области.

 Трећа тачка дневног реда – **Разно**

 У дискусији су учествовали чланови и заменици чланова Одбора: Нада Лазић, Бранислав Блажић, Борка Грубор, Ивана Стојиљковић и Милош Бошковић.

 Народни посланик Нада Лазић је навела да је била једна од координаторки Зелене посланичке групе у претходном сазиву и позвала све чланове Одбора да се укључе у рад неформалне зелене посланичке групе, као и да позову и друге народне посланике да се прикључе. Предложила је и да се чланови Одбора претплате на часопис „Еколист“, како би били у току са актуелним темама.

 Председник Одбора је позвао да свакој седници Одбора присуствују и чланови неформалне зелене посланичке групе, али је истакао да не види разлог да буде и члан Одбора и члан ове посланичке групе.

 Народни посланик Борка Грубор информисала је Одбор о томе да је, пре више од четири године, тачније у јуну 2012. године, на сајту Петиције покренула петицију под називом "Зауставимо еколошко уништење животне средине Зајаче и околине". Објаснила је да се у близини Лознице, на удаљености од само 12 км налази мало рударско насеље Зајача, које лежи у котлини реке Штире. Некада је то био највећи рудник антимона у Европи. Када је завршена експлоатација руде, крајем прошлог века, почело је претапање олова из старих акумулатора који су довожени највише из Сомбора, али и из целе бивше Југославије. Након приватизације рудника, власник је постао Фармаком и од тада почиње катастрофа за живот у том месту и околини. Капацитет постојећих пећи са 500 тона месечно подигнут је на 2500 тона. Претапало се ко зна шта све и спаљиван је сумњив отпад, који је највише ноћу довожен камионима. Затровани су и ваздух и земља и вода и људи. Најдрастичнији пример који говори о пословању Фармакома су резултати анализа о присуству олова у крви деце свих узраста. Више од 80% узорковане деце је имало олова у крви преко дозвољене горње границе (10 микрограма по децилитру кубном). Анализе је радио Институт за јавно здравље „Батут" из Београда, три пута. Упоредне анализе су рађене и у Словенији, неке и у Немачкој, где је потврђено исто или још горе стање. Најмлађе узорковано дете је са 16 месеци живота имало 16 микрограма по децилитру кубном олова у крви. Мештани Зајаче нису могли користити ни земљу за сејање баште, а воду ни као техничку. Највећи проценат инвалида рада у целој Србији је био управо из Зајаче. Много младих људи је умрло од разних облика малигних обољења. Постоји основана сумња да се у тим пећима у Зајачи спаљивао или претапао сумњив отпад из најудаљених делова света, па чак и из Аустралије. Створена је опасна депонија поред самог регионалног пута, без поштовања икаквих стандарда за одлагање таквог отпада.

Обавестила је Одбор о томе да је санација депоније у току, да су радови су почели у марту ове године, а да пројекат санације финансира ЕУ. Вредност овог пројекта је 1,8 милиона евра. Због свега сто се десило у Зајачи и околини, мештани овог краја користе воду из цистерни, које обезбеђује локална самоуправа. Ускоро треба да се пусти у функцију новоизграђени водовод, кога је финансирала локална самоуправа уз помоћ Министарства финансија. Изразила је захвалност Влади Републике Србије на томе што је овај проблем препознат и што се приступило његовом решавању.

Указала је на још један проблем настао складиштењем више од 70 тона отпадних цијанидних соли, заосталих из процеса производње по престанку рада фабрике ауто-тракторских кочница у Лозници. У време пројекта „Очистимо Србију“, 2009. године, ове цијанидне соли су спаковане у металну бурад, чији је рок употребе истекао, па постоји опасност од њиховог контакта са околином, што представља велику опасност по како животну средину, тако и по здравље грађана. Информисала је Одбор да је градоначелник Лознице Видоје Петровић упутио Министарству пољопривреде и заштите животне средине молбу да се изврши уклањање ових опасних материја из центра града Лознице у августу ове године, али да до данас није добио одговор.

Народни посланик Ивана Стојиљковић информисала је Одбор о томе да је министар пољопривреде и заштите животне средине образовао Радну групу за израду Предлога уредбе о врсти, висини и критеријумима, условима и начину доделе подстицајних средстава. Истакла је да је она један од чланова ове радне групе и замолила чланове Одбора да јој доставите предлоге и сугестије које би биле од помоћи овој радној групи за израду Предлога уредбе.

 Народни посланик Милош Бошковић је поставио питање да ли је била пракса Одбора да актуелизује неко питање, иако није у његовој надлежности, како би то довело до решавања проблема. Приказао је Одбору снимак загађења смећем реке Јужна Морава, који је снимила екипа људи из Врања, која сваке године прави снимак спуштајући се низ реку, а проблем до сада није решен. Предложио је да их Одбор позове, како би то допринело решавању овог проблема.

Седница је закључена у 12,00 часова.

 СЕКРЕТАР ПРЕДСЕДНИК

 Милица Башић др Бранислав Блажић